**Informāciju sagatavoja Ārlietu ministrijas Preses un informācijas nodaļa**

**Eiropas Cilvēktiesību tiesa noraida sūdzību lietā „Kibermanis pret Latviju”**

**03.11.2015**

Eiropas Cilvēktiesību tiesa (Tiesa) ir pieņēmusi galīgo lēmumu lietā "Kibermanis pret Latviju", atzīstot iesniegto sūdzību par nepieņemamu tālākai izskatīšanai pēc būtības un izbeidzot tiesvedību šajā lietā.

Lietā *Kibermanis pret Latviju*, iesniedzējs, bijušais tiesu izpildītājs, atsaucoties uz Eiropas Cilvēka tiesību un pamatbrīvību aizsardzības konvencijas (Konvencija) 8.pantu (tiesības uz privātās dzīves un korespondences neaizskaramību), sūdzējās par veidu, kā notika kratīšana viņa birojā, kā arī apstrīdēja viņa telefonsarunu noklausīšanās likumību. Iesniedzēja sūdzību par kratīšanas norisi Tiesa noraidīja, jo iesniedzējs nebija ievērojis Konvencijā noteikto sešu mēnešu termiņu sūdzības iesniegšanai. Savukārt iesniedzēja sūdzību par viņa telefonsarunu noklausīšanos Tiesa noraidīja tādēļ, ka iesniedzējs pirms vēršanās Tiesā nebija pilnībā izmantojis nacionālos tiesiskās aizsardzības līdzekļus, proti, iesniedzējs pret viņu uzsāktā kriminālprocesa ietvaros nebija visās tiesu instancēs uzturējis sūdzību par viņa telefonsarunu noklausīšanās likumību.

Tiesas lēmums ir galīgs un nepārsūdzams.

Pilns Tiesas lēmuma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx). Lai atrastu lēmumu, Tiesas datu bāzes izvērstās meklēšanas sadaļā (ADVANCED SEARCH) jāievada iesnieguma numurs (42065/06) un pasludināšanas datums (03/11/2015).